google/wiki40b huggingface dataset:
Εσκούδο του Πράσινου Ακρωτηρίου

Ιστορία

To εσκούδο έγινε το νόμισμα του Πράσινου Ακρωτηρίου το 1914. Αντικατέστησε το ρεάλ του Πράσινου Ακρωτηρίου σε ισοτιμία του 1 εσκούδου προς 1000 réis. Ως το 1930, το Πράσινο Ακρωτήριο χρησιμοποιούσε πορτογαλικά κέρματα, παρά το γεγονός ότι τυπώνονταν χρήματα από την Εθνική Τράπεζα Υπερποντίων Περιοχών (Banco Nacional Ultramarino) ειδικά για το Πράσινο Ακρωτήριο, αρχής γενομένης από το 1865.
Μέχρι την ανεξαρτησία του 1975, το εσκούδο του Πράσινου Ακρωτηρίου ήταν ίσο με το εσκούδο της Πορτογαλίας. Στη συνέχεια υποτιμήθηκε, χάνοντας σχεδόν το 30% της αξίας του το 1977-78 και έπειτα το 40% το 1982-84. Ύστερα από αυτά, η αξία του σταθεροποιήθηκε έναντι του πορτογαλικού εσκούδου.
Στα μέσα του 1998 συμφωνήθηκε με την Πορτογαλία να "κλειδωθεί" η ισοτιμία του αφρικανικού εσκούδου προς το εσκούδο της Πορτογαλίας σε 1 εσκούδο Πορτογαλίας= 0,55 εσκούδα του Πρασίνου Ακρωτηρίου. Έπειτα από την αντικατάσταση του πορτογαλικού εσκούδου με το Ευρώ, το 1 ευρώ ισούται με 110,265 εσκούδα του Πράσινου Ακρωτηρίου.

Κέρματα

Υπό πορτογαλικό καθεστώς, εισήχθησαν κέρματα το 1930 σε ονομαστικές αξίες των 5, 10, 20 και των 50 σεντάβος (centavos) όπως επίσης και του ενός εσκούδου (1 escudo). Τα σεντάβος των 5, 10 και 20 φτιάχτηκαν από χαλκό και τα κέρματα των 50 σεντάβος και του 1 εσκούδου από νικέλιο και χαλκό. Το 1953 εισήχθησαν κέρματα του 1 , των 2½ escudos και τα αργυρά των 10 escudos , που ακολουθήθηκαν από τα χάλκινα των 50 centavos και άλλα των 5 escudos το 1968.
Έπειτα από την ανεξαρτησία, κέρματα κυκλοφόρησαν το 1977 σε ονομαστικές αξίες των 20 και των 50 centavos, του 1, 2½, 10, 20 και 50 escudos. Τα κέρματα των σεντάβος ήταν αλουμινένια και τα εσκούδα των 1 και 2½ ήταν από νικέλιο και χαλκό. Τα κέρματα μεγαλύτερης αξίας ήταν από χαλκονικέλιο. Η τρέχουσα σειρά κερμάτων κυκλοφόρησε το 1994 και είναι το 1 εσκούδο , καθώς επίσης και τα 5, 10, 20, 50 και τα 100 εσκούδα (τα τελευταία ήταν διμεταλλικά). Το 2005 κυκλοφόρησε αναμνηστικό κέρμα των 200 εσκούδων για την 30ή επέτειο από την ανεξαρτησία της χώρας.

Τραπεζογραμμάτια

Το 1914 η Εθνική Τράπεζα Υπερπόντιων Περιοχών τύπωσε τραπεζογραμμάτια σε ονομαστικές αξίες των 4, 5, 10, 20 και 50 σεντάβος. Το 1921 κυκλοφόρησαν χαρτονομίσματα των 1, 5, 10, 20, 50 και 100 εσκούδων, με την επόμενη σειρά (1945) να παραλείπει όλες τις ονομαστικές αξίες που ήταν μικρότερες από τα 5 εσκούδα. Υπήρχαν επίσης χαρτονομίσματα των 500 εσκούδων. Τα τραπεζογραμμάτια των 10 εσκούδων αντικαταστάθηκαν από κέρματα το 1953, με το χαρτονόμισμα των 5 εσκούδων επίσης να αποσύρεται.
Έπειτα από την ανεξαρτησία, τυπώθηκαν χαρτονομίσματα για100, 500 και 1000 εσκούδα το 1977. Η επόμενη σειρά κυκλοφόρησε το 1989 και αποτελούνταν από 100, 200, 500, 1000 και 2.500 εσκούδα.
Η σημερινή, τρίτη, σειρά τυπώθηκε το 1992 σε ονομαστικές αξίες των200, 500, 1000, και το 1999 επιπρόσθετα των2.000 και των 5.000 εσκούδων. Το 2005, το χαρτονόμισμα των 200 εσκούδων επανασχεδιάστηκε κα ακολούθησαν αυτά των 500 και των1000 το 2007.
Νιτρώδη ούρων

Συλλογή ούρων

Για τον προσδιορισμό των νιτρώδη ούρων απαιτούνται πρώτα πρωινά ούρα μέσης ούρησης. Τα ούρα θα πρέπει να έχουν παραμείνει στην ουροδόχο κύστη τουλάχιστον τέσσερις ώρες, χρόνος ικανοποιητικός για την μετατροπή των νιτρώδη σε νιτρικά από τα βακτήρια της ουρολοίμωξης.

Μέτρηση με ταχυδιαγνωστικές ταινίες ούρων

Τα νιτρώδη αναζητούνται εργαστηριακά με τις ταινίες εξέτασης ούρων. Σε αυτές τα νιτρώδη ιόντα αντιδρούν διαζωνιακό άλας, που στη συνέχεια αντιδρά με μια κινολίνη η οποία βρίσκεται πάνω στην ταινία, το οποίο δίνει αζώχρωμα ροζ έως ερυθρού Χρώματος. Η μέθοδος καλείται αντίδραση Griess.

Αυτόματοι Αναλυτές Ούρων

Στους αυτόματους αναλυτές ούρων ο προσδιορισμός των νιτρωδών γίνεται με την φυσική μέθοδο της ανακλασιμετρίας. Προηγείται η αντίδραση Griess το χαρακτηριστικό χρώμα της οποίας μετριέται με την μέθοδο αυτή.

Όριο ευαισθησίας

Η ευαισθησία του προσδιορισμού των νιτρώδη ούρων είναι 81%. Μπορούν να ανιχνευτούν μέχρι 100.000 βακτήρια/mL. Αντίστοιχα η εστεράση των λευκοκυττάρων έχει ευαισθησία 77%. Και τα δύο μαζί για την διάγνωση της ουρολοίμωξης έχουν ευαισθησία ίση με το 94%.
Τρίτη

Αστρολογία

Στα Γαλλικά και τα Ιταλικά  η Τρίτη ονομάζεται "Mardi" - "Martedi", συνδέοντας την ημέρα με τον Πλανήτη Άρη. Αυτή η σύνδεση δίνει στην Τρίτη την ιδέα του αγώνα, της μάχης που πρέπει να κερδηθεί, των κρίσιμων θεμάτων και εργασιών, δηλαδή δεν είναι ημέρα ανάπαυσης. Την ίδια έννοια μπορούμε να συναντήσουμε και στην Ισπανική "Martes" και την Αγγλική "Tuesday" ("Tyr's day.")
Χάρτης

Πολιτικοί χάρτες

Οι πολιτικοί χάρτες δείχνουν την πολιτική διαίρεση μιας περιοχής ή χώρας και μπορεί να περιλαμβάνουν τα όρια των χωρών, τα λοιπά διοικητικά όρια, πόλεις, χωριά, οικισμούς, δρόμους (π.χ. οδικά δίκτυα), τις συγκοινωνίες (αεροδρόμια, σιδηροδρομικά δίκτυα) κτλ.

Γεωφυσικοί χάρτες

Σε έναν γεωφυσικό χάρτη απεικονίζεται η μορφολογία του εδάφους μιας περιοχής, δηλαδή τα ποτάμια, οι λίμνες, οι πεδιάδες κτλ.

Χαρτογραφικοί φορείς στην Ελλάδα

Σε κάθε χώρα οι χάρτες εκδίδονται από δημόσιους ή ιδιωτικούς φορείς.  Οι δημόσιοι φορείς συνήθως εκδίδουν τοπογραφικούς ή θεματικούς χάρτες όλου του εύρους των κλιμάκων. Οι ιδιωτικοί φορείς κυρίως εκδίδουν τουριστικούς χάρτες, οδηγούς πόλεων ή χάρτες ειδικού σκοπού, κ.ά.
Τη σημαντικότερη χαρτογραφική δραστηριότητα στην Ελλάδα, την έχει η Γεωγραφική Υπηρεσία Στρατού (ΓΥΣ). Αυτό συνέβαινε και σε άλλες χώρες, ώστε παραδοσιακά να έχει επικρατήσει στρατιωτικές υπηρεσίες να αποτελούν τους πιο βασικούς χαρτογραφικούς φορείς  (για παράδειγμα στο Ηνωμένο Βασίλειο η αντίστοιχη χαρτογραφική υπηρεσία είναι η Ordnance Survey).  
To 1986 ιδρύθηκε ο Οργανισμός Κτηματολογίου και Χαρτογραφήσεων Ελλάδας (ΟΚΧΕ) με σκοπό να αποτελέσει τον βασικό κρατικό χαρτογραφικό φορέα της Ελλάδας.

Ψηφιακή εποχή

Τα τελευταία χρόνια, χάρη στην εξέλιξη της τεχνολογίας, κυκλοφορούν ηλεκτρονικοί (ή αλλιώς ψηφιακοί) χάρτες με δυνατότητες εντοπισμού της γεωγραφικής θέσης (στίγματος) από δορυφόρους. Η λειτουργία των χαρτών αυτών, βασίζεται στο GPS (Global Positioning System = Παγκόμιο Σύστημα Δορυφορικού Εντοπισμού). Όταν παρέχονται επιπλέον δυνατότητες υπολογισμού μιας διαδρομής, τότε ονομάζονται και ηλεκτρονικοί πλοηγοί (electronic navigators).
Νικόλαος Κρητικός

Βιογραφικά στοιχεία

Γεννήθηκε το 1888 στον Πειραιά. Σχολείο πήγε στο Λύκειο «Πλάτων» και στο γυμνάσιο του Πειραιά. Παρακολούθησε μαθήματα στο Πρακτικό Λύκειο της Αθήνας και σπούδασε στο Εθνικό Πανεπιστήμιο, όπου αναγορεύτηκε διδάκτωρ των φυσικών επιστημών. Σπούδασε Γεωφυσική και Σεισμολογία στο Γκέτιγκεν της Γερμανίας, στο Αμβούργο και στην Ιένα.
Επέστρεψε στην Ελλάδα και εργάστηκε στο εργαστήριο Αστρονομίας, το Αστεροσκοπείο Αθηνών, διορίστηκε καθηγητής Μετεωρολογίας και Κλιματολογίας στην Ανώτατη Δασολογική Σχολή και καθηγητής Φυσικής στην Ανώτατη Γεωπονική Σχολή, και αλλού.
Vox (ισπανικό πολιτικό κόμμα)

Ιστορία

Το Vox ιδρύθηκε στις 17 Δεκεμβρίου 2013 και παρουσιάστηκε επίσημα σε συνέντευξη τύπου στη Μαδρίτη στις 16 Ιανουαρίου 2014. Ως λόγοι για τη διάσπαση από το Λαϊκό Κόμμα αναφέρονται ο τρόπος με τον οποίο το Λαϊκό Κόμμα διαχειρίστηκε την αντιμετώπιση της ΕΤΑ, η οικονομική πολιτική του Λαϊκού Κόμματος και η επιθυμία για μια πιο κεντρική διοίκηση των περιφερειών σε αντίθεση με το σημερινό ημι-ομοσπονδιακό σύστημα. Το Vox αντιτίθεται στα βασκικά και καταλανικά αυτονομιστικά κινήματα, ενώ αυτοπροσδιορίζεται ως ένα δεξιό και χριστιανοδημοκρατικό κόμμα. Ο πρώτος υπηρεσιακός πρόεδρος του κόμματος ήταν ο φιλόσοφος Χοσέ Λουίς Γκονζάλες Κιρός. Άλλα γνωστά μέλη του κόμματος είναι ο Σαντιάγο Αβασκάλ και ο Χοσέ Αντόνιο Ορτέγα Λάρα (ο οποίος είχε απαχθεί από την ΕΤΑ για πάνω από ένα χρόνο).
Το Vox κατέβηκε για πρώτη φορά σε εκλογές στις ευρωεκλογές του 2014, όπου όμως δεν κατάφερε να κερδίσει έδρα στο Ευρωπαϊκό Κοινοβούλιο.
Τον Σεπτέμβριο του 2014, ο Σαντιάγο Αβασκάλ εξελέγη πρόεδρος του κόμματος.
Το φθινόπωρο του 2017, το κόμμα γνώρισε μια αύξηση στον αριθμό των μελών του της τάξης του 20% ύστερα από τις τρομοκρατικές επιθέσεις στη Βαρκελώνη και τη διαδικασία ανεξαρτησίας της Καταλονίας.
Ύστερα από το καταλανικό δημοψήφισμα του 2017 και την έναρξη της ισπανικής συνταγματικής κρίσης, το Vox επέλεξε να μην συμμετέχει στις περιφερειακές εκλογές της Καταλονίας. Ύστερα από τη Διακήρυξη Ανεξαρτησίας της Καταλονίας, το Vox μήνυσε το Καταλανικό Κοινοβούλιο και ορισμένους πολιτικούς που τάσσονται υπέρ της ανεξαρτησίας.
Στις 10 Σεπτεμβρίου 2018 προσχώρησε στο κόμμα ένας ανεξάρτητος περιφερειακός βουλευτής της Εξτρεμαδούρα, ο οποίος είχε αποχωρήσει από το Λαϊκό Κόμμα. Στις 2 Δεκεμβρίου 2018, το κόμμα κέρδισε 12 έδρες στις περιφερειακές εκλογές της Ανδαλουσίας, κερδίζοντας για πρώτη φορά έδρες σε περιφερειακό κοινοβούλιο. Ύστερα από αυτό, το κόμμα κατέλαβε έδρα στην Ισπανική Γερουσία την οποία κατέλαβε ο Φρανσίσκο Χοσέ Αλκαράζ.

Ιδεολογία

Το κόμμα τάσσεται κατά των εκτρώσεων και των γάμων μεταξύ ατόμων του ιδίου φύλου.
Κατά την ίδρυσή του, το κόμμα έδωσε βάρος σε οικονομικά φιλελεύθερες πολιτικές, καθώς και σε πολιτικές υπέρ της ενίσχυσης της εξουσίας της κεντρικής κυβέρνησης της Ισπανίας. Στην πορεία, το κόμμα ευθυγραμμίστηκε με αντίστοιχα δεξιά λαϊκίστικα κόμματα της Ευρώπης υιοθετώντας αντι-Ισλαμική και αντιμεταναστευτική ρητορεία, καθώς και ρητορεία κατά της πολυπολιτισμικότητας. Όσον αφορά την Ευρωπαϊκή Ένωση, το κόμμα είναι ήπια ευρωσκεπτικιστικό, ενώ είναι υπέρ της κατάργησης των αυτόνομων κοινοτήτων της Ισπανίας.
Επίσης, το Vox θεωρείται αντιφεμινιστικό και τάσσεται υπέρ της κατάργησης του νόμου περί της έμφυλης βίας.
Γκρέιτ Καλί

Καριέρα

Ξεκίνησε να ασχολείται με την πάλη το 2000, όταν έκανε εμφανίσεις σε μικρή εταιρεία πάλης της Αμερικής. Το ύψος του και η σωματοδομή του, που τον κάνουν γίγαντα, έκανε αίσθηση στο κοινό και τους υπευθύνους της μεγαλύτερης Ιαπωνικής εταιρείας, που τον απέκτησε το 2001, αλλά μόλις για έναν χρόνο έμεινε εκεί.

WWE

Μετά από αποχή τεσσάρων ετών, υπέγραψε συμβόλαιο με το WWE και ξεκίνησε μια αντιπαλότητα με τον Αντερτέικερ. Αντιμετώπισε τους κορυφαίους της εταιρείας, παριστάνοντας τον αντιπαθητικό Ινδό, που δεν γνωρίζει αγγλικά. Πέρασε και από τα τρία σόου της εταιρείας, WWE Raw, WWE SmackDown και ECW.

Ράντζιν Σινγκ

Ο Γκρέιτ Καλί, που δεν ήξερε καλά αγγλικά και ήθελε καθοδήγηση από κάποιον, παρουσίασε τον Ράντζιν Σινγκ, μεταφραστή του και μάνατζέρ του, από τον Μάιο του 2007. Αργότερα μέσα στο σενάριο θα αποκαλυφθεί πως ο Σινγκ είναι αδερφός του Καλί. Την περίοδο 2007-2008, που ήταν το αποκορύφωμα της καριέρας του, κατάφερε να κατακτήσει και το Παγκόσμιο Πρωτάθλημα Βαρέων Βαρών (WWE), μια φορά. Μετά από την επιτυχία, το 2008 ήρθε η πτώση του, αφού άλλαξε χαρακτήρα και πήρε έναν πιο κωμικό ρόλο, συμπαθητικού γίγαντα που κάνει πάντα το σωστό. Τέσσερα χρόνια ακριβώς μετά την έναρξη της συνεργασίας τους, ο Καλί θα επιτεθεί στον Σινγκ τον Μάιο του 2010 και ο τελευταίος από τότε θα αναλάβει παρασκηνικό ρόλο στο WWE. Από το 2011 ο Γκρέιτ Καλί, έχει ελατώσει πολύ τις εμφανίσεις του. Το 2014 έφυγε απο την εταιρία

Ηθοποία

Ο Σινγκ είναι και ηθοποιός, αλλά και τηλεοπτική προσωπικότητα στην χώρα του. Έχει πρωταγωνιστήσει σε σειρές του Μπόλιγουντ και έχει συμμετάσχει σε ριάλιτι σόου.

Προσωπική ζωή

Πριν ασχοληθεί με την σόου μπιζ, ήταν αστυνομικός. Αποφεύγει τις καταχρήσεις και είναι πολύ πιστός στην θρησκεία του, τον Ινδουισμό. Επίσης, προσέχει την διατροφή του και είναι χορτοφάγος.
Χατσινσονίτης

O χατσινσονίτης είναι ορυκτό άλας του σουλφιδίου που αποτελείται από θάλλιο, αρσενικό και μόλυβδο με τύπο (Tl,Pb)₂As₅S₉. Ο χατσινσονίτης είναι ένα σπάνιο υδροθερμικό ορυκτό.
Ανακαλύφθηκε στο Binnental της Ελβετίας το 1904 και πήρε το όνομά του από τον μεταλλειολόγο του Cambridge Άρθουρ Χάτσινσον (Arthur Hutchinson, 1866-1937).
Κυβερνήτης των Αμερικανικών Παρθένων Νήσων

Ο Κυβερνήτης των Αμερικανικών Παρθένων Νήσων εκλέγεται από το λαό για τετραετή θητεία. Το αξίωμα είναι αιρετό από το 1969, ενώ πιο πριν οι κυβερνήτες διορίζονταν. O πρώτος διορισμένος κυβερνήτης ήταν ο Έντουιν Τέιλορ Πόλοκ, από τις 31 Μαρτίου 1917 ως τον Απρίλιο της ίδιας χρονιάς. Επί κυβερνήτη Τσαρλς Χάργουντ οι ΗΠΑ αγόρασαν το νησί Γουότερ, στις 19 Ιουνίου 1944.O πρώτος κυβερνήτης που απεβίωσε εν ενεργεία (1927) ήταν ο Μάρτιν Έντουιν Τρεντς και ο πρώτος εκλεγμένος κυβερνήτης που πέθανε στη διάρκεια της θητείας του (1978) ήταν ο Σίριλ Ε. Κινγκ. Από το 2019 Κυβερνήτης είναι ο Άλμπερτ Μπράιαν.
Αλεξάντερ Κινγκ (χημικός)

Νεαρή ηλικία

Ο Κινγκ αποφοίτησε από το σχολείο του Χάιγκεϊτ στο βόρειο Λονδίνο, και κατόπιν σπούδασε χημεία στο Βασιλικό Κολλέγιο Επιστημών του Λονδίνου (Royal College of Science) και το Πανεπιστήμιο του Μονάχου. Με την ολοκλήρωση των σπουδών του, ξεκίνησε την ερευνητική του δραστηριότητα στο Κολλέγιο Ιμπίριαλ του Λονδίνου.

Σταδιοδρομία

Το 1940, άρχισε να εργάζεται ως αναπληρωτής επιστημονικός σύμβουλος στο Υπουργείο Παραγωγής του Ηνωμένου Βασιλείου. Ενώ εργαζόταν εκεί, ασχολήθηκε με τις ιδιότητες της χημικής ένωσης διχλωρο-διφαινυλοτριχλωροαιθάνιο την οποία και ονόμασε DDT και πρότεινε τη χρήση του ως εντομοκτόνου.
Κατόπιν ταξίδεψε στις Η.Π.Α όπου και έγινε ο επικεφαλής της επιστημονικής αποστολής του Ηνωμένου Βασιλείου και ο επιστημονικός ακόλουθος της βρετανικής πρεσβείας στην Ουάσινγκτον. Μετά το πέρας του Β´ Παγκοσμίου Πολέμου, έγινε ο γενικός γραμματέας του κρατικού επιστημονικού συμβουλίου στο Ηνωμένο Βασίλειο, και αργότερα απέκτησε και το πόστο του επικεφαλής επιστημονικού συμβούλου για το τμήμα επιστημονικής και βιομηχανικής έρευνας.
Το 1957 έγινε μέλος της Ευρωπαϊκής Ομάδας Παραγωγής στο Παρίσι, όπου και παρέμεινε έως το 1974.Στο μεσοδιάστημα, ίδρυσε μαζί με τον Ιταλό βιομήχανο Αουρέλιο Πετσέι το Κλαμπ της Ρώμης το 1968, μια ομάδα διανοουμένων από τους χώρους της βιομηχανίας και των επιστημών το οποίο έχει ως αντικείμενο ενασχόλησης το μέλλον της ανθρωπότητας.
Πέθανε το 2007 στο Λονδίνο.
Αριάννα Χάφινγκτον Στασινοπούλου

Πρώιμα χρόνια

Γεννήθηκε στην περιοχή της Πλάκας στην Αθήνα το 1950, και μετανάστευσε στο Ηνωμένο Βασίλειο σε ηλικία 16 ετών, όπου και με την ολοκλήρωση των σπουδών της στον τομέα των οικονομικών στο πανεπιστήμιο του Κέιμπριτζ εργάστηκε για τον ενημερωτικό όμιλο του Μπι Μπι Σι (BBC), και το 1980 μετακόμισε στη Νέα Υόρκη των Η.Π.Α., όπου και ασχολήθηκε με τη συγγραφή βιβλίων. Εξελίχθηκε σε μια από τις δημοφιλείς προσωπικότητες των Αμερικανών Ρεμπουπλικανών ως πολιτική σχολιαστής στα μέσα της δεκαετίας του 1990, και αργότερα στράφηκε προς την πλευρά των αμερικανών Δημοκρατικών. Είναι η πρώην σύζυγος του παλαιού μέλους των Ρεπουμπλικανών της Βουλής των Αντιπροσώπων Μάικλ Χάφινγκτον.

Κριτική

Η εξαγορά από την ΑΟΛ, αντιμετωπίστηκε με κριτική από αρθρογράφους του Χάφινγκτον Ποστ οι οποίοι θεώρησαν πως δικαιούνταν να λάβουν αμοιβή ως συνέπεια της αγοραπωλησίας, καθώς και από μερίδα των Αμερικανών φιλελευθέρων οι οποίοι θεώρησαν πως υπάρχει μια αλλαγή πολιτικής γραμμής της εφημερίδας.
Για τα βιβλία Maria Callas, Picasso: Creator and Destroyer, και The Gods of Greece που έγραψε, αντιμετώπισε κατηγορίες αντιγραφής υλικού από άλλους συγγραφείς και αρθρογράφους.
Περίοικος

Μέτοικοι και Περίοικοι

Όπως ο όρος μέτοικος συνδέεται κατά κύριο λόγο με την Αθήνα, ο ανάλογος αλλά όχι ταυτόσημος όρος Περίοικος συνδέεται μια άλλη ισχυρή πόλη-κράτος, την Σπάρτη. Εκεί αναπτύχθηκε ένα διαφορετικό κοινωνικό μοντέλο, σύμφωνα με το οποίο οι γνήσιοι πολίτες ή ομοίοι ήταν θεωρητικά ίσοι. Οι μη πολίτες, ελεύθεροι κάτοικοι των περιχώρων, ή περίοικοι, ζούσαν με σχετική αυτονομία σε πόλεις η κώμες της ευρύτερης περιφέρειας, χωρίς να διαθέτουν λόγο στο χειρισμό των κρατικών υποθέσεων.

Η θέση τους στη Σπάρτη

Το κοινωνικό σύστημα που διαμόρφωσε τη σχέση πολιτών και μη πολιτών στη συγκεκριμένη πόλη-κράτος είναι διαφορετικό και βασίζεται σε μια μοναδική παραδοχή. Στη Σπάρτη ο πολίτης είναι ταυτόχρονα και στρατιώτης, όμως ο κλήρος του ανήκει ουσιαστικά στο κράτος. Επίσης, οι Σπαρτιάτες δε σχετίζονται με παραγωγικά επαγγέλματα, αφού η προεξέχουσα ιδιότητά τους είναι η στρατιωτική. Η συμμετοχή των πολιτών στις μεγάλες αποφάσεις της πόλης ήταν μάλλον περιορισμένη, πολύ περισσότερο για τους περίοικους, που συνέθεταν την πληθυσμιακή ομάδα των μη πολιτών. Οι περίοικοι στην περίπτωση της Σπάρτης είναι οι κάτοικοι που ζουν στις περιοχές γύρω από τις τέσσερις κώμες στις οποίες είχαν εγκατασταθεί οι Σπαρτιάτες πολίτες. Είναι σημαντικό να αναφέρουμε ότι η σπαρτιατική ισονομία δεν είναι άμοιρη της κατοχής γης. Η ύπαρξη πλουσίων Σπαρτιατών και μεγάλων γαιοκτημόνων θέτει αμφισβητήσεις στο θέμα της ισότητας, τουλάχιστον όσον αφορά στο θέμα της οικονομίας και των επιδράσεών της στη συγκεκριμένη πόλη-κράτος.
Όποια εκδοχή και αν θεωρήσουμε ορθή για την καταγωγή των περίοικων, εκείνη του Έφορου ή εκείνη του Ισοκράτη, οι περίοικοι φαίνεται πως διατηρούν σχετική αυτονομία οικονομική και δικαιϊκή στους δήμους τους και συμμετέχουν ισότιμα στις πολεμικές επιχειρήσεις ως οπλίτες. Αποκαλούνται γενικώς Λακεδαιμόνιοι και δεν εκδηλώνουν εχθρικές διαθέσεις προς τη Σπάρτη. Ασκούν το επάγγελμα του ξυλουργού, του γεωργού, του κτηνοτρόφου ή του αλιέα, καλύπτοντας το παραγωγικό κενό των ομοίων. Η οικονομική τους δραστηριότητα όμως παραμένει περιορισμένη, εξαιτίας της αυστηρής σπαρτιατικής κηδεμονίας.

Πληθυσμιακή συγκρότηση

Ο αριθμός της πληθυσμιακής ομάδας των περιοίκων είναι ουσιαστικά άγνωστος, εξαιτίας έλλειψης συγκεκριμένων στοιχείων. Δεν μπορούμε εδώ να ακολουθήσουμε τον κανόνα της αναλογίας 1/3, καθώς η Σπάρτη φαίνεται εξαιρετικά ολιγάριθμη ως προς τα μέλη της κοινωνίας της. Οι 8-9.000 Σπαρτιάτες πολίτες σαφώς ήταν υποδεέστεροι αριθμητικά από τους περιβάλλοντες περίοικους. Άλλωστε, η αριθμητική έλλειψη και οι αυστηροί κανόνες αστυνόμευσης των μη πολιτών συνηγορούν προς αυτή την κατεύθυνση.
Παρατηρούμε, λοιπόν και στην περίπτωση της Σπάρτης μια χαρακτηριστική συμμετοχή της πληθυσμιακής ομάδας των μη-πολιτών, σε παραγωγικό και στρατιωτικό επίπεδο. Ο περιορισμός της στον παραγωγικό τομέα ήταν επ’ ωφελεία της σπαρτιατικής κοινωνίας, η οποία διατηρούσε μικρή έως ανύπαρκτη σχέση με το σύνολο των τεχνικών επαγγελμάτων.
Ψαμμίτης

Ο ψαμμίτης είναι κλαστικό ιζηματογενές πέτρωμα το οποίο αποτελείται από κόκκους άμμου που συγκρατούνται μαζί με ορυκτές συγκολλητικές ουσίες και κόκκους πετρωμάτων. Οι κόκκοι έχουν μέγεθος από 2 μέχρι 0,06 χιλιοστά. Συνήθως οι κόκκοι είναι από χαλαζία ή άστριο, επειδή είναι άφθονοι στο φλοιό της Γης, ενώ επίσης μπορεί να υπάρχουν κόκκοι καολίνη ή μοσχοβίτη, οι οποίοι δίνουν αντίστοιχα τον καολινικό ψαμμίτη και τον μαρμαρυγιακό ψαμμίτη. Το συνδετικό υλικό ποικίλει και μπορεί να είναι άργιλος ή αργιλικός σχιστόλιθος ή ανθρακικό ορυκτό όπως ο ασβεστίτης ή σπανιότερα ο δολομίτης. Οι ψαμμίτες πλούσιοι σε κόκκους αστρίου λέγονται αρκόζες. Ο ψαμμίτης, όπως και η άμμος έχει πολλά χρώματα, αλλά συνήθως είναι καφέ, κόκκινος, κίτρινος, γκρι, ροζ ή μαύρος.

Ιδιότητες

Ο ψαμμίτης είναι πορώδης και έχει την ιδιότητα να φιλτράρει και να αποθηκεύει μεγάλες ποσότητες υγρών και γι' αυτόν το λόγο είναι πολύτιμος για τη δημιουργία αποθεμάτων νερού και πετρελαίου. Σχηματίστηκε εκεί που κάποτε υπήρχαν μικρές θάλασσες. Οι ψαμμίτες παρουσιάζονται σε πολλά σημεία της Γης, συχνότερα στις ερήμους ή σε ξηρά μέρη, όπως η Σαχάρα, η Αραβική έρημος, η αυστραλιανή έρημος και οι ανατολικές Ηνωμένες πολιτείες.

Χρήσεις

Χρησιμοποιείται στην κατασκευή κτιρίων, τόσο ως δομικό υλικό, όσο και ως διακοσμητικό στοιχείο σε δάπεδα και τοίχους. Εξορύσσεται κυρίως σε ογκόλιθους από ορυχεία ανοικτού λάκκου και στη συνέχεια μεταποιείται σε εργοστασιακές μονάδες. Ως υλικό είναι ευαίσθητο στην αποσάθρωση, αν και οι μηχανικές του αντοχές διαφέρουν ανάλογα με τη σύσταση του πετρώματος. Στην κοιλάδα των Μνημείων, τα στρώματα ψαμμίτη διαβρώθηκαν και σχημάτισαν τους χαρακτηριστικούς απότομους λόφους, ενώ στο εθνικό πάρκο Αψίδων από τη δράση του αέρα σχηματίστηκαν πέτρινες αψίδες.
Ο ψαμμίτης μπορεί να μετατραπεί σε χαλαζίτη με θέρμανση και πίεση, η οποία συνήθως ασκείται στις τεκτονικές κινήσεις κατά την ορογένεση.
Πάπας Στέφανος Ε΄

Βιογραφία

Ο πατέρας του, Αδριανός, που ανήκε στη ρωμαϊκή αριστοκρατία, εμπιστεύτηκε τη μόρφωση του στο συγγενή τους, επίσκοπο Ζαχαρία, βιβλιοθηκάριο της Αγίας Έδρας. Χειροτονήθηκε καρδινάλιος στο Σάντι Κουάτρο Κορονάτι από τον Πάπα Μαρίνο Α΄, και η εμφανής «αγιότητά» του αποτέλεσε αφορμή για να εκλεγεί Πάπας.
Χειροτονήθηκε το Σεπτέμβριο του 885, χωρίς να περιμένει τη επικύρωση της εκλογής του από τον αυτοκράτορα. Ωστόσο όταν ο Κάρολος Γ΄ ανακάλυψε την ομοφωνία για την εκλογή του δε συνέχισε το θέμα.
Ο Στέφανος κλήθηκε να αντιμετωπίσει ένα λιμό που προκλήθηκε από την ξηρασία και τις ακρίδες. Καθώς το παπικό θησαυροφυλάκιο ήταν άδειο αναγκάστηκε να καταφύγει στην πατρική του περιουσία για να ανακουφίσει τους φτωχούς, να ελευθερώσει αιχμαλώτους και να επισκευάσει τους ναούς.
Προκειμένου να επαναφέρει την τάξη, υιοθέτησε τον Γκάι Γ΄ του Σπολέτο «σαν γιο του» και τον έστεψε αυτοκράτορα (891). Αναγνώρισε επίσης τον Λουδοβίκο τον τυφλό σαν βασιλιά της Προβηγκίας. Καθώς ο Αυρηλιανός, αρχιεπίσκοπος της Λυών δεν χειροτονούσε επίσκοπο τον Τεύτμπολντ που είχε εκλεγεί κανονικά επίσκοπος Λανγκρέ, τον χειροτόνησε ο ίδιος.
Έπρεπε επίσης να εναντιωθεί στις αυθαιρεσίες των αρχιεπισκόπων του Μπορντό και της Ραβέννας και να αντισταθεί στις επιθέσεις του Πατριάρχη Φωτίου εναντίον της Αγίας Έδρας. Η επιμονή του ήταν επιτυχής, με αποτέλεσμα ο αυτοκράτορας Λέων ΣΤ' εξόρισε τον Φώτιο. Γράφοντας κατά του Φωτίου, παρακάλεσε τον αυτοκράτορα να στείλει πλοία και στρατό για να μπορέσει να αντιμετωπίσει τις επιθέσεις των Σαρακηνών.
Ο Πάπας Στέφανος, που υποδέχτηκε πολλούς Άγγλους προσκυνητές και απεσταλμένους που έφερναν χρηματικές χορηγίες, τάφηκε στη στοά της Βασιλικής των Αποστόλων.
Ιωάννης Ορφανός

Βιογραφικά στοιχεία

Γεννήθηκε στη Βισταγή της σημερινής περιφερειακής ενότητας Ρεθύμνου και εγκαταστάθηκε οικογενειακώς στον Πειραιά. Ήταν ιατρός στο επάγγελμα και ασχολήθηκε με την πολιτική για πρώτη φορά το 1946, οπότε και έθεσε υποψηφίοτητα στις βουλευτικές εκλογές με το Κόμμα των Φιλελευθέρων χωρίς όμως επιτυχία. Εξελέγη βουλευτής Πειραιώς για πρώτη φορά στις εκλογές του 1952 και επανεξελέγη έπειτα στις εκλογές του 1956 και στις εκλογές του 1958.
Απεβίωσε στον Πειραιά στις 16 Μαΐου 1961. Τον διαδέχθηκε στην έδρα του ο Ηρακλής Σακαλής.
Αβιόρ

Ονομασία και Ιστορία

Το όνομα «Αβιόρ» (Avior) δεν είναι κλασσικό. Δόθηκε στον αστέρα ε Τρόπιδος από το Βασιλικό Γραφείο του Ναυτικού Αλμανάκ της Μεγάλης Βρετανίας στα τέλη της δεκαετίας του 1930, κατά τη διάρκεια της συντάξεως του «Αεροπορικού Αλμανάκ» (The Air Almanac), ενός οδηγού για τους αεροναυτίλους της Βασιλικής Πολεμικής Αεροπορίας (R.A.F.). Από τους 57 αστέρες που περιείχε το νέο αλμανάκ, οι δύο δεν είχαν ιδιαίτερο όνομα: ο ε Τρόπιδος και ο α Ταώ. Η RAF επέμεινε ότι όλοι οι αστέρες έπρεπε να έχουν ιδιαίτερα ονόματα και έτσι επινοήθηκαν δύο νέα: ο α Ταώ ονομάσθηκε Peacock (Παγώνι, ταώς = παγώνι στα αρχαία ελληνικά), ενώ ο ε Τρόπιδος αποκλήθηκε Avior (Sadler, D.H.: A Personal History of H.M. Nautical Almanac Office, σελ. 46, ιδιωτική έκδ. G.A. Wilkins, 1993).

Αστρονομικά και αστροφυσικά δεδομένα

Ο ε Τρόπιδος είναι διπλός αστέρας, ένα διπλό αστρικό σύστημα ενός εξελιγμένου πορτοκαλί γίγαντα και ενός κυανού νάνου. Οι επιφανειακές θερμοκρασίες τους είναι πολύ διαφορετικές μεταξύ τους: 4.100 και 24.000 K. Οι μάζες τους εκτιμάται ότι είναι 16 και 4,6 φορές μεγαλύτερες της μάζας του Ήλιου και η διάμετροί τους 153 και 6 φορές μεγαλύτερες. Το συνολικό απόλυτο μέγεθος των μελών του ε Τρόπιδος είναι −4,58, που αντιστοιχεί σε πραγματική λαμπρότητα 17 χιλιάδες φορές μεγαλύτερη από εκείνη του Ήλιου.
Ο ε Τρόπιδος απομακρύνεται από εμάς με ταχύτητα 2 χιλιόμετρα ανά δευτερόλεπτο (7.200 χιλιόμετρα την ώρα) και εμφανίζει ιδία κίνηση 0,034 δευτερόλεπτο της μοίρας ανά έτος.
Μιχαήλ Αργυρόπουλος

Σπουδές και νομικός

Ακολούθησε νομικές σπουδές στην Αθήνα  και στο Παρίσι. Λίγο αργότερα επέστρεψε στη γενέτειρά του, όπου άσκησε τη δικηγορία και παράλληλα ασχολήθηκε με τη λογοτεχνία.

Πολιτικός

Εκλέχθηκε βουλευτής Αθηνών στις εκλογές του 1926 με το Κόμμα Εθνικών Φιλελευθέρων και το 1928 με το Κόμμα Φιλελευθέρων. Υπηρέτησε ως αντιπρόεδρος της Βουλής από το 1929 ως το 1932.

Συγγραφικό έργο

Ως συγγραφέας χρησιμοποίησε το ψευδώνυμο "Ρήγας Ραγιάς". Εξέδωσε ποιητικές συλλογές, όπως "Τα ανιστόρητα" (1925).
Στα έργα του διακρίνεται η νοσταλγία για την ιδιαίτερη πατρίδα του. Έργο του επίσης είναι τα "Τραγούδια του Γένους". (1913). Το 1932 κυκλοφόρησαν "Τα περασμένα και τα τωρινά". Μετά το θάνατο του Αργυρόπουλου κυκλοφόρησε το "Χρονικό της Ανατολής".
Πέθανε στην Αθήνα το 1949.